**Заједничкa изјавa**

**усвојенa на Трећој Конференцији дунавских парламентараца**

**(Београд, 22. јун 2015. године)**

 Заједничка изјава је усвојена на Трећој Конференцији дунавских парламентараца, одржаној у Београду 22. јуна 2015. године, полазећи од основних начела Стратегије Европске уније за Дунавски регион и наглашавајући прилике за даљи економски развој Дунавског региона унапређењем постојећих и развојем одрживих политика у области интегрисане заштите животне средине и ефикасног управљања енергијом, туризма, културних и креативних индустрија, даљом модернизацијом саобраћајних мрежа, јачањем сарадње у области безбедности, као и у духу добросуседских односа.

Конференцији су присуствовале делегације парламената Републике Аустрије (федерална држава Беч), Босне и Херцеговине, Републике Бугарске, Републике Хрватске, Савезне Републике Немачке (Покрајина Баден Виртемберг), Мађарске, Румуније (Сенат и Доњи дом), Републике Молдавије, Републике Србије (са скупштинском делегацијом Аутономне Покрајине Војводине), Републике Словеније и Украјине;

Учествујући у размени мишљења на теме предвиђене програмом Конференције и позивајући се на претходну декларацију и заједничку изјаву, које су потписане у Улму 2013. године и у Будимпешти 2014. године, на Стратегију Европске уније за Дунавски регион, као и на стратегију Европа 2020;

Узимајући у обзир препоруке са Друге Конференције дунавских парламентараца и поздрављајући усвајање Оперативног програма управљања поплавама и сарадње у Дунавском региону;

Потврђујући унапређење система управљања Стратегијом Европске уније за Дунавски регион успостављањем Дунавске стратешке тачке и тројног председавања**;**

Парламентарци Дунавског региона подстичу:

1. грађане овог региона, имајући у виду заједничку историју, да се повежу како би проширили сарадњу у Дунавском региону засновану на основним европским вредностима људског достојанства, слободе, демократије, једнакости, владавине права, као и поштовања права мањина и како би искористили потенцијал природних ресурса овог региона у сврхе веће економске сарадње;
2. коришћење потенцијала Дунавског региона развојем друмског, железничког и ваздушног саобраћаја, што захтева већу посвећеност заштити животне средине уз подршку модерних еколошких технологија и сарадњи држава у овој области;
3. развој усклађеног, прекограничног система одбране од поплава за цео слив Дунава и његове притоке, нарочито имајући у виду искуства држава Западног Балкана из маја 2014. године и наглашавајући потребу да се настави рад који је започет у оквиру Оперативног програма управљања поплавама и сарадње у Дунавском региону, уз учешће држава Дунавског региона;
4. заштиту јединствених природних вредности и наслеђа Дунавског региона, који представљају основу људског добростања и одрживог економског развоја, имајући у виду начело одрживог развоја приликом планирања и спровођења активности предвиђених Стратегијом Европске уније за Дунавски регион.
5. већа улагања у истраживање, науку и иновације који воде ка бољем трансферу и ширењу технологије преузимањем корака за модернизацију правног оквира, изградњу снажних институција и развој основних вештина и обезбеђивањем обуке за трасфер технологије.
6. већа улагања у истраживања и науку који представљају покретачку снагу развоја Дунавског региона и већу посвећеност у области образовања и културних и креативних индустрија који су неопходни, као и већу укљученост маргинализованих, мањинских група, посебно кроз програме образовања за Роме и повећање стопе запослености свих становника региона;
7. развој редовне комуникације и размене искустава између држава укључених у Стратегију Европске уније за Дунавски регион и координацију са другим макрорегионалним стратегијама; усаглашавање и усклађивање прописа у областима од значаја за Дунавску стратегију са циљем успостављања боље сарадње;
8. рационалност, ефикасност и одрживост у коришћењу постојећих фондова, имајући на уму да су средства за спровођење циљева Дунавске стратегије у оквиру новог *INTERREG* програма за Дунавски регион такође ограничена; такође имајући на уму да је, по потреби и где је то примењиво, неопходна и боља координација између постојећих вишегодишњих финансијских оквирних фондова и финансијских механизама за период од 2014. до 2020. године;
9. сарадњу чланова одбора за европске послове/европске интеграције својих парламената, кроз размену искустава у процесу европских интеграција;
10. успостављање радне групе чији ће чланови бити жене политичари из националних и регионалних парламената у Дунавском региону, са циљем размене искустава и развоја мреже организација цивилног друштва;
11. активнију улогу парламентараца из Дунавског региона у остваривању циљева Дунавске стратегије; парламентарци су сагласни да континуирано раде на укључивању грађана и представника цивилног друштва и других заинтересованих страна, као и регионалних и локалних заједница у областима од њиховог заједничког интереса;
12. очување мира, развијање демократије, владавине права, борбу против корупције и криминала, унапређење образовања и политика у области културних и креативних индустрија и политике здравствене заштите, који су предуслов за даљи развој целог региона;
13. парламентарце да подрже то што ће Конференција дунавских парламентараца по први пут бити званично укључена у Годишњи форум о Стратегији ЕУ за Дунавски регион који ће бити одржан 29. и 30. октобра 2015. године у Улму - као што је предвиђено Завршном декларацијом из Будимпеште из 2014. године - и изражавају жељу да редовно наставе са таквом праксом и у будућности.